A Tanács határozata

(1994. december 22.)

a félvezető termékek topográfiája oltalmának a Kereskedelmi Világszervezet tagállamaiból származó személyekre való kiterjesztéséről

(94/824/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a félvezető termékek topográfiájának oltalmáról szóló, 1986. december 16-i 87/54/EGK tanácsi irányelvre [1] és különösen annak 3. cikke (7) bekezdésére,

tekintettel a Bizottság javaslatára,

mivel a Kereskedelmi Világszervezetet létrehozó megállapodást (a továbbiakban: a WTO-megállapodás) a Közösség nevében aláírták; mivel a WTO-megállapodáshoz csatolt, a szellemi tulajdonjogok kereskedelmi vonatkozásairól szóló megállapodás (a továbbiakban: a TRIPS-megállapodás) részletes rendelkezéseket tartalmaz a szellemi tulajdonjogok oltalmáról, amelyek célja, hogy nemzetközi magatartási normákat hozzanak létre e téren a nemzetközi kereskedelem előmozdítására, valamint a megfelelő és hatékony szellemi tulajdonjogi oltalom hiányának tulajdonítható kereskedelmi torzulások és feszültségek kiküszöbölésére;

mivel a Közösségnek bizonyos intézkedéseket kell hoznia a szellemi tulajdonjogok oltalmáról szóló hatályos közösségi jogi aktusok tekintetében, annak érdekében, hogy valamennyi vonatkozó közösségi rendelkezés teljes mértékben megfeleljen a TRIPS- megállapodásnak; mivel ezek az intézkedések bizonyos esetekben a közösségi jogi aktusok kiigazításával vagy módosításával járnak együtt; mivel ezek az intézkedések a hatályos közösségi jogi aktusok kiegészítésével is együtt járnak;

mivel a 87/54/EGK irányelv a félvezető termékek topográfiájának oltalmára vonatkozik; mivel a TRIPS-megállapodás 35–38. cikke rögzíti a WTO-tagoknak az integrált áramkörök topográfiáinak (layout-design) védelme terén fennálló kötelezettségeit; mivel a Közösségnek – a TRIPS-megállapodás 1. cikke (3) bekezdésének és 3. cikkének megfelelően – biztosítania kell, hogy a WTO összes többi tagjának állampolgárait megillesse ezen oltalom és a nemzeti elbánás alkalmazása; mivel ezért a 87/54/EGK irányelv szerinti oltalmat viszonosságra tekintet nélkül kell kiterjeszteni a WTO-tagok állampolgáraira; mivel indokolt, hogy ezért az irányelv 3. cikke (7) bekezdésének eljárását alkalmazzák,

A KÖVETKEZŐKÉPPEN HATÁROZOTT:

1. cikk

A tagállamok a félvezető termékek topográfiájának a 87/54/EGK irányelvben előírt oltalmát a következők szerint terjesztik ki:

a) azon természetes személyeket, akik WTO valamely tagállamának állampolgárai, vagy annak területén lakóhellyel rendelkeznek, ugyanolyan elbánásban kell részesíteni, mint tagállamok állampolgárait;

b) azon jogi személyeket, illetve azon természetes személyeket, amelyek illetve akik topográfiák létrehozására vagy integrált áramkörök gyártására a WTO-megállapodásban részes valamely állam területén valóságos és működő telephellyel rendelkeznek, olyan elbánásban kell részesíteni, mintha valamely tagállam területén rendelkeznének valóságos és működő ipari vagy kereskedelmi telephellyel.

2. cikk

(1) Ez a határozat 1995. január 1-jén lép hatályba.

(2) Ezt a határozatot 1996. január 1-jétől kell alkalmazni.

(3) A félvezető termékek topográfiai oltalmának bizonyos országokból és területekről származó személyekre való kiterjesztéséről szóló, 1990. október 9-i 90/510/EGK tanácsi határozat [2] azon rendelkezései, amelyek a 87/54/EGK irányelvben előírt oltalomnak a WTO-megállapodásban részes országokra vagy területekre történő kiterjesztésére vonatkoznak, e határozat alkalmazásának időpontjától kezdve hatályukat vesztik.

3. cikk

Ennek a határozatnak a tagállamok a címzettjei.

Kelt Brüsszelben, 1994. december 22-én

a Tanács részéről

az elnök

H. Seehofer

[1] HL L 24., 1987.1.27., 36. o.

[2] HL L 258., 1990.10.17., 29. o. A 93/17/EGK határozattal (HL L 11., 1993.1.19., 22. o.) módosított határozat.

--------------------------------------------------